L 45/1458
EL
Επίσημη Εφημερίδα της Ευρωπαϊκής Ένωσης
24.2.2022
ΕΠΙΤΡΟΠΗ ΔΟΚΙΜΑΣΤΙΚΆ ΣΧΈΔΙΑ
ΚΕΦΑΛΑΙΟ PP 07 — ΕΠΕΝΔΥΣΗ ΣΤΟ ΑΝΘΡΩΠΙΝΟ ΔΥΝΑΜΙΚΟ, ΣΤΗΝ ΚΟΙΝΩΝΙΚΗ ΣΥΝΟΧΗ ΚΑΙ ΣΤΙΣ ΑΞΙΕΣ (συνέχεια) PP 07 21
(συνέχεια)
PP 07 21 04
(συνέχεια) Παρατηρήσεις
Η πίστωση αυτή προορίζεται να καλύψει υποχρεώσεις προηγούμενων οικονομικών ετών που απομένουν προς εκκαθάριση στο πλαίσιο του δοκιμαστικού σχεδίου.
Σύμφωνα με επιστημονικά ευρήματα από ολόκληρο τον κόσμο, η μοναξιά και η έλλειψη δικτύων υποστήριξης ή επικοινωνιακών δεξιοτήτων έχουν επιπτώσεις στην υγεία (σωματική και ψυχική), αλλά και κοινωνικές συνέπειες, σε ατομικό επίπεδο, καθώς και οικονομικό αντίκτυπο στην ικανότητα εργασίας των ανθρώπων και στη διασυνδεσιμότητα της κοινωνίας.
Η μοναξιά έχει πολλά συμπτώματα (π.χ. κατάθλιψη) που μερικές φορές τυγχάνουν θεραπευτικής αγωγής, χωρίς όμως να αντιμετωπίζονται τα βαθύτερα αίτια του προβλήματος.
Ο αντίκτυπος της μοναξιάς αναδείχθηκε σε μεγάλη κλίμακα κατά τη διάρκεια της κρίσης της COVID-19, καταδεικνύοντας τις αρνητικές συνέπειες που έχει η απομόνωση στην κοινωνική συνοχή και την ψυχική υγεία.
Ο αντίκτυπος της μοναξιάς και της COVID-19 θα επηρεάσει σημαντικά τα ευρωπαϊκά δημογραφικά στοιχεία όσον αφορά όχι μόνο την υγεία και την κοινωνική συνδεσιμότητα, αλλά και την οικονομία μέσω της παραγωγικότητας.
Σε έναν ταχύτατα εξελισσόμενο και μεταβαλλόμενο κόσμο, με επαφές που είναι συχνότερα εικονικές παρά πραγματικές, και δη σε περιόδους περιορισμού της κυκλοφορίας, αυτοαπομόνωσης ή καραντίνας, με γηράσκοντες και πολιτισμικά πολύμορφους πληθυσμούς και με σύνθετες απαιτήσεις ως προς τις δεξιότητες των εργαζομένων, ολοένα και περισσότεροι άνθρωποι αισθάνονται ότι μένουν στο περιθώριο.
Ο ατομικισμός της κοινωνίας εξελίσσεται σε απομόνωση και καταλήγει σε μοναξιά.
Στις λίγες χώρες όπου διεξήχθησαν έρευνες με θέμα τη μοναξιά πριν από την κρίση της COVID-19, το 80 % περίπου του πληθυσμού δηλώνει ότι αισθάνεται μοναξιά περιστασιακά, ενώ σταθερά το 10-13 % αισθάνεται μοναξιά μόνιμα.
Το φαινόμενο αφορά τους ηλικιωμένους αλλά οι νέοι πλήττονται εξίσου σοβαρά, με τους αριθμούς να κορυφώνονται στην αρχή της εφηβείας.
Οι λιγοστές μελέτες που υπάρχουν σήμερα χρησιμοποιούν κριτήρια, ηλικιακές ομάδες και ορισμούς που ποικίλλουν.
Σε επίπεδο Ένωσης έχουν υλοποιηθεί διάφορες πρωτοβουλίες μικρής κλίμακας: — η σύνοψη πολιτικής με τίτλο «Μοναξιά — ένα άνισα επιμερισμένο φορτίο στην Ευρώπη» παρουσιάζει αποδεικτικά στοιχεία και δεδομένα επί του θέματος· — το σχέδιο «VulnerABLE» αποσκοπούσε στην κατανόηση του καλύτερου τρόπου να βελτιωθεί η υγεία των ατόμων που ζουν ευάλωτα και απομονωμένα, να προσδιοριστούν και να προταθούν τεκμηριωμένες στρατηγικές πολιτικής, να ενημερωθεί το κοινό σχετικά με τα πορίσματα και να υποστηριχθεί η ανάπτυξη ικανοτήτων εντός των κρατών μελών· — τον Σεπτέμβριο του 2019 πραγματοποιήθηκε στη Γερμανία αξιολόγηση από ομοτίμους, με τη συμμετοχή διαφόρων κρατών μελών, η οποία επικεντρώθηκε σε σχέδια, μέτρα και στρατηγικές για την αντιμετώπιση της κοινωνικής απομόνωσης, της μοναξιάς και του κοινωνικού αποκλεισμού στις μεγαλύτερες ηλικίες· — πέρα από την Έρευνα για την ποιότητα ζωής στην Ευρώπη, η οποία παρέχει πληροφορίες για τη μοναξιά, στα σχετικά έγγραφα συγκαταλέγεται και η προσεχής έκθεση για τη ζωή, την εργασία και την COVID-19.
Μολονότι οι δραστηριότητες αυτές προσφέρουν διαφορετικές και τμηματικές προοπτικές όσον αφορά τη μοναξιά, είναι προφανές ότι χρειάζεται μια ολοκληρωμένη μελέτη που θα χρησιμοποιεί συγκρίσιμα δεδομένα για να σχηματιστεί μια πληρέστερη εικόνα, ώστε να εξευρεθούν αποτελεσματικές και βιώσιμες λύσεις με τη συμμετοχή των ενδιαφερόμενων μερών.
Επομένως, η μελέτη θα πρέπει να προσφέρει νέα προστιθέμενη αξία και παράλληλα να αποφεύγει τις αλληλεπικαλύψεις.
Η μοναξιά και οι μακροπρόθεσμες επιπτώσεις της στον κοινωνικό αποκλεισμό και στα προβλήματα ψυχικής υγείας παρατηρούνται σε ομάδες κάθε ηλικίας και φύλου.
Οι άνδρες πλήττονται χειρότερα στις περισσότερες χώρες, αλλά τα δεδομένα σπανίζουν.
Προφανώς, οι αποκλίσεις μεταξύ των φύλων αντικατοπτρίζουν τις αποκλίσεις στον οριζόντιο και στον κάθετο γεωγραφικό άξονα: στην Ανατολή πλήττονται από τη μοναξιά κυρίως οι γυναίκες, ενώ στη Δυτική Ευρώπη οι άνδρες πλήττονται χειρότερα απ’ ό,τι οι γυναίκες.